Studien som er publisert i European Journal on Criminal Policy and Research viser at Sverige skiller seg kraftig ut i forhold til andre europeiske land når det gjelder bruk av skytevåpen blant menn i alderen 15 til 29.

Forskerne har sett på de 20 årene fra 1996 til 2015. Tallene viser at bruken av skytevåpen har økt i hele perioden, men sterkest det siste tiåret.

i 2017 ble 43 menn drept med skytevåpen i Sverige, en oppgang fra seks i 2006.

Ti ganger farligere enn Tyskland

Sammenlignet med tolv andre europeiske land blir svenske menn mellom 15 og 29 år drept med skytevåpen mer enn dobbelt så ofte.

Sammenlignet med Storbritannia er det seks ganger farligere å være ung mann i Sverige og med Tyskland er faren ti ganger høyere.

Forskjellen gjelder bare for unge menn, i alderen over 30 år skiller ikke Sverige seg fra de andre landene. I seks av landene blir flere over 30 drept med skytevåpen enn i Sverige.

De to andre landene som skiller seg ut når det gjelder mange drap med skytevåpen blant menn er Irland og Italia.

Har ingen forklaringer

Studien gir ingen forklaring på hvorfor Sverige skiller seg så kraftig ut fra de andre landene.

En av forskerne bak studien, Manne Gerell, sier at det trengs mer forskning.

– Men et første skritt er å vise at det finnes forskjeller, sier Gerell til Dagens Nyheter.

To personer ble skutt og drept i Stockholm i mars i fjor. Foto: Jessica Gow/TT / NTB scanpix

Mye lavere i Norge

Ifølge studien er det langt mindre vold med skytevåpen blant unge menn i Norge enn i Sverige, selv om Norge ikke ligger like lavt som Tyskland.

– Men muligens beveger nå utviklingen i Norge seg i samme retning som i Sverige, sier forskeren Manne Gerell, som for tiden bor i Norge.

Når det gjelder drap ligger Norge langt bak Sverige. I fjor var det ett drap med skytevåpen i Norge, mens det i 2016 ble drept tre mennesker med skytevåpen i Norge.

Nedgang i år

De siste tallene som SVT har fått fra svensk politi viser imidlertid at er håp for utviklingen i Sverige.

Mens det var 100 registrerte skyteepisoder i hele Sverige mellom januar og april 2017, er tallet for den samme perioden i år 59. Antallet døde i slike hendelser er halvert, fra 16 til 8, og antallet skadde har gått ned fra 35 til 27.

Malmö har i flere år vært den kanskje mest voldsbelastede byen i Sverige. Foto: Stian Lysberg Solum / NTB scanpix

– Vi har sett en nedgang, og vi mener utviklingen nå går riktig vei, sier Christoffer Wedelin, som er operasjonsleder for politiet i nordre del av Stockholm, til SVT.

Økning i Göteborg

Selv om antallet skyteepisoder er på vei ned i Malmö og Stockholm, har det vært en økning i Göteborg.

Nord i Stockholm, hvor det har vært problemer med gjenger, har politiet det siste halve året økt innsatsen mot gjengene. Det har gitt resultater, mener innsatssjef Stephan Kiernan.

– Vi har lagt om spaningsarbeidet og jobber med tydeligere målbilder. Vi jobber med de bakenforliggende årsakene og de kriminelle nettverkene. Vi forsøker også å få slutt på narkotikahandelen på gater og torg, sier Kiernan.

I Stockholm er nå et 40-talls personer i forskjellige stadier av rettsforfølgelse etter gjengkriminalitet, og politiet sier de snart kan komme til å pågripe flere.